b'\n_START_ARTICLE_\nPala\xc4\x8da Amarapura\n_START_PARAGRAPH_\nPala\xc4\x8da Amarapura je bila kraljeva pala\xc4\x8da v starem glavnem mestu Amarapura v Burmi (Mjanmar). Zgrajena je bila v poznem 18. ali za\xc4\x8detku 19. stoletja in nato opu\xc5\xa1\xc4\x8dena zaradi novozgrajene pala\xc4\x8de v novem glavnem mestu Mandalaj. Do danes so ostale le \xc5\xa1e ru\xc5\xa1evine._NEWLINE_Britanski obiskovalec Colesworthy Grant je leta 1855 napisal, da je sprejemno dvorano, znano tudi kot Nan-dau, zgradil Taravadi Min okoli leta 1838. Verjamejo, da je pokrivala prostor okoli \xc4\x8detrt kvadratnega kilometra. Spodnji del je bila povi\xc5\xa1ana terasa iz opeke. Nadgradnja pala\xc4\x8de je bila narejena iz lesa in pozla\xc4\x8dena. Dol\xc5\xbeina terase je pribli\xc5\xbeno 79,5 metra._NEWLINE_Januarja 1857, ko je Mindon prevzel oblast od svojega brata kralja Pagana, je glavno mesto namesto Amarapure postal Mandalaj. _NEWLINE_Danes so tukaj \xc5\xa1e grobnice kralja Bodopaje in kralja Bad\xc5\xbeida ter tudi deli starega jarka. Prav tako sta vidni dve zidani stavbi - stavba zakladnice in star obrambni stolp. Tudi vogalne pagode \xc5\xa1e vedno stojijo na \xc5\xa1tirih vogalih neko\xc4\x8d kvadratnega mesta.'